El 25 de novembre, dia internacional per a l'eliminació de la violència contra les dones, la Direcció General de Joventut i l'Agència Catalana de la Joventut donen un nou impuls a la campanya amb l'objectiu, no només, d'assenyalar les situacions que són violència sexual sinó també d'entendre perquè són violència.
Per aquest motiu posen a l'abast dels i les professionals que treballen amb joves dos materials nous, concretament, uns vídeos i una guia per abordar la prevenció de les violències sexuals.
El primer dels materials elaborats és un espot, d'un minut aproximat de durada, dirigit a joves, en què s'aborda una de les violències sexuals plantejades a la campanya: opinar sobre els cossos de les noies.
Amb aquest espot es pretén explicar perquè aquesta conducta socialment normalitzada és violència sexual.
Aquest espot es llançarà a través de les xarxes i també estarà disponible al web de la campanya perquè qualsevol jove i professional en puguis fer ús.
A més a més, també s'ha preparat un material pedagògic dirigit als i les professionals que treballen amb joves que ofereix quatre activitats de sensibilització al voltant d'algunes de les situacions de violència sexual que mostra la campanya.
La guia conté un marc conceptual per entendre què són les violències sexuals, recomanacions per dur a terme la intervenció educativa i quatre fitxes on s'explica cadascuna de les activitats per desenvolupar amb joves.
Durant tota aquesta setmana des de la Direcció General de Joventut i l'Agència Catalana de la Joventut s'enviaran els cartells i el díptic de la campanya a tots els centres educatius i instituts de secundària públics, per tal que el professorat que vulgui dur a terme les activitats proposades amb el material pedagògic adreçat a professionals, disposi dels cartells de les violències sexuals utilitzats durant la campanya.
La campana de la Direcció General de Joventut i l'Agència Catalana de la Joventut es va posar en marxa el passat mes de juliol.
Es tracta d'una campanya de prevenció de les violències sexuals, dirigida a joves, que vol assenyalar algunes violències quotidianes i normalitzades que les noies pateixen només pel fet de ser-ho.
Amb la presentació d'aquesta campanya, el Departament de Treball, Afers Socials i Famílies va donar el tret de sortida a les diferents accions en el marc del Pacte d'Estat contra la Violència de Gènere.
En una primera fase, l'objectiu de la campanya ha estat incidir en les agressions sexuals que tenen lloc en els espais d'oci nocturn juvenil.
Per combatre aquestes actituds, el punt de partida de la campanya va ser un espot audiovisual que mostrava cinc escenes de violències sexuals quotidianes com són lligar de forma invasiva, fer servir les drogues per excusar una agressió, compartir imatges de contingut sexual sense consentiment (sexpreading), insistir davant d'un NO, o opinar sobre els cossos de les noies (cosificació).
Els missatges de la campanya estan dirigits tant als nois responsables d'aquestes agressions sexuals com a aquells nois que, en la mesura que no actuen per aturar-les, es converteixen en còmplices de les violències sexuals.
Atura les violències masclistes"
Atura les violències masclistes" és el lema de la campanya que endega el Govern en motiu de la commemoració del Dia Internacional per a l'Eliminació de la Violència envers les Dones (dia 25 de novembre).
La campanya reforça els missatges adreçats als agressors situant el focus de la solució de les violències masclistes en la seva responsabilitat i no en les dones que les pateixen.
També apel·la a la no complicitat de l'entorn amb els agressors i promou l'avenç en la identificació de diferents situacions de violències masclistes.
Els missatges de la campanya s'adrecen a la població de 14 a 18 i de 19 a 30 anys de Catalunya a través de 5 gràfiques, 4 espots i 4 falques de ràdio que es difondran a partir del dia 22 i fins el 13 de desembre a través de nombrosos canals i mitjans de comunicació.